Çobankol kənd məscidi

Çobankol kənd məscidi — XIX əsrə aid tarix-memarlıq abidəsi, məscid. Azərbaycanın Zaqatala rayonunun Çobankol kəndində yerləşir.

Məscid, Azərbaycan Respublikası Nazirlər Kabinetinin 2 avqust 2001-ci ildə verdiyi 132 nömrəli qərar ilə yerli əhəmiyyətli daşınmaz tarix və mədəniyyət abidələrinin siyahısına salınıb.

 Haqqında 
Çobankol kənd məscidi XIX əsrdə Azərbaycanın Zaqatala rayonunun Çobankol kəndində yerli əhalinin dəstəyi ilə tikilib.

Azərbaycanda sovet işğalından sonra rəsmi olaraq 1928-ci ildən dinlə mübarizəyə başladılar. Həmin ilin dekabrında Azərbaycan KP MK-i bir çox məscid, kilsə və sinaqoqları maarifləndirici istiqamətlərdə istifadə üçün klubların balansına verdi. Əgər 1917-ci ildə Azərbaycanda 3.000 məscid var idisə 1927-ci ildə bu rəqəm 1.700, 1928-ci ildə 1369, 1933-cü ildə isə 17 idi. Çobankol məscidi də bu dövrdə ibadətə bağlanıb. Məscidin binasından 1988-ci ilə qədər anbar kimi istifadə olunub. 1989-cu ildə təkrar dindarların istifadəsinə verilib.

Azərbaycan müstəqilliyini yenidən bərpa etdikdən sonra Azərbaycan Respublikası Nazirlər Kabinetinin 2 avqust 2001-ci ildə verdiyi 132 nömrəli qərar ilə məscid, yerli əhəmiyyətli daşınmaz tarix və mədəniyyət abidələrinin siyahısına salınıb.

2012-ci ildə Azərbaycanın şimal-qərb bölgəsində baş vermiş zəlzələdən sonra məscidin binası qəzalı vəziyyətə düşüb.

Hazırda məscid qəzalı vəziyyətdədir və fəaliyyət göstərmir.

 Memarlığı 
Həyətyanı sahəsi 800 kv.metr, iç sahəsi isə 20x10 metrdir. Məscid çaylaq daşı və bişmiş kərpiclə tikilib. Arxa divarında daş kitabə həkk edilib. Tağvari formalı bir giriş qapısı var. Giriş qapısının önündə 7 tağlı eyvan var. 5 pilləli taxtadan düzəldilmiş minbəri var.

 Şəkilləri 

 İstinadlar 

Kateqoriya:Zaqatala rayonunun məscidləri
Kateqoriya:Zaqatala abidələri
Kateqoriya:XIX əsr məscidləri